Helsingin Sanomat julkaisi paljastusjutussaan rumia viestejä, joiden lähettäjäksi lehti väittää Ari Koposta eli Brother Christmasia. Iltalehti kysyi Koposelta suoraan, onko hän ne kirjoittanut.

Brother Christmas Iltalehden puhelinhaastattelussa tänään.

Helsingin Sanomat on julkaissut tänään laajan artikkelin Brother Christmasin eli Ari Koposen hyväntekeväisyystyöstä, jonka raha-asioissa on lehden mukaan useita hämäriä piirteitä.

HS:n keräämän aineiston rumin yksityiskohta ovat Koposen lähettämät yksityiset Facebook-viestit.

Iltalehdelle Koponen ei myönnä tai kiellä sitä, onko hän kirjoittanut kyseiset viestit. Hän sanoo, ettei hän tiedä, ovatko ne oikeita.

Jutussa kerrotaan Koposen ideoineen tempauksia järjestävää pukkihahmoa elokuussa 2015. Pian sen jälkeen Koponen alkoi esiintyä Brother Christmasina.

Facebookissa Koponen viestitteli HS:n mukaan kaverilleen ideastaan muun muassa seuraavasti:

- Eli vaik toi mistä vähä puhuttii et lavastetusti joku putoo mereen ja pukki hyppää pää edellä pelastamaan et saisko tota leviämään maailmalle, ja jos ei ni vetää vas letkut irti eikä siin montaa satkuu häviä.Pitäs saada vaa aidon näköseks se tilanne.

- Ja sit se tarina et olisko joku just for fun juttu et ”summersantan” maailmankuertue, haluutko nähä hinttaripukin hiihtämäs central parkis tai pattaylla

- Vai sit joku keräys mut siin vähä vaarana se rehellisyys sit ku itelle täs kumminki kouttaa kerätä eikä millekkää separeille ;)

" Separi " on alatyylinen pilkkanimi cp-vammaisesta.

Ei mitään hajua

Iltalehti kysyi Koposelta suoraan, onko hän kirjoittanut HS:n julkaisemat viestit.

- Ei ole kyllä mitään hajua niistä, hän kommentoi.

- 2015 ne on jostain. Tässä on aika paljon vettä virrannut Vantaanjoessa sen jälkeen. En tiedä, että onko oikeita.

Sinähän pystyt sen aika helpostikin tarkistamaan omista viesteistä. Oletko katsonut?

- En ole katsonut. Aika monta puhelinta vaihtunut tässä välissä.

Mutta nämä ovat Facebook-viestejä. Eikö niiden pitäisi säilyä siellä lokeissa?

- Varmaan voi osa säilyä. En tuohon nyt pysty sanomaan mitään.

No miltä tuommoinen kuulostaa että puhutaan tämmöisestä hinttaripukista ja separista?

- Niin kuin sanoin, me teemme tähän sitä oikaisua ja se on sitten saatavilla.

Onko tuo siis virheellistä, mitä on julkaistu? Jos sanot että et muista, niin ethän silloin voi sanoa, että niitä ei ole?

- Niin kuin sanoin, me teemme sen oikaisupyynnön ja se tulee teidänkin saataville, hän toistaa.

Brother Christmasin törkyviestit tulivat julki. Hän sanoo, ettei muista niitä. PASI LIESIMAA/IL

Helsingin Sanomien juttu.